《题百五叔自得斋壁》
宋代·林泳

矮屋匡床两鬓皤，逍遥委顺奈吾何。
三千世界醉乡大，十二时中静坐多。
疎懒对人如素隐，等闲出语似禅和。
便须敕断子平事，来伴溪翁安乐窝。

作者简介：林泳，字太渊，自号艮斋，又号弓寮，南宋福建福清人。按《图绘宝鉴》作兴化人。希逸长子。宝祐元年（一二五三）进士。能诗，工书，善画墨竹。事迹见于《福州府志》、《宋诗纪事》、《书史会要》。